Document ID: 32002D2045

Id-Deċiżjoni Nru 2045/2002/KE tal-Parlament Ewropew u tal-Kunsill
tal-21 ta'Ottubru 2002
li temenda d-Deċiżjoni Nru 1720/1999/KE li tadotta serje ta' azzjonijiet u miżuri biex tiżgura l-interoperabilità ta' u l-aċċess għan-networks trans-Ewropej għall-iskambju reċiproku elettroniku ta' tagħrif bejn l-amministrazzjonijiet (IDA)
IL-PARLAMENT EWROPEW U L-KUNSILL TA' L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikolu 156 tiegħu,
Wara li kkunsidraw il-proposta mill-Kummissjoni [1],
Wara li kkunsidraw l-opinjoni tal-Kumitat Ekonomiku u Soċjali [2],
Wara li kkonsultaw lill-Kumitat tar-Reġjuni,
Waqt li jaġixxu skond il-proċedura stipulata fl-Artikolu 251 tat-Trattat [3],
Billi:
(1) L-għan ta' Deċiżjoni Nru 1720/1999/KE tal-Parlament Ewropew u tal-Kunsill [4] hu li l-Komunità tikseb grad għoli ta' interoperabilità bejn in-networks telematiċi trans-Ewropej stabbiliti bejn l-Istati Membri u l-istituzzjonijiet tal-Komunità sabiex isostnu l-istabbiliment ta' unjoni ekonomika u monetarja u l-implimentazzjoni tal-politika Komunitarja, kif ukoll biex jinkisbu benefiċċji sostanzjali għall-amministrazzjonijiet ta' l-Istati Membri u tal-Komunità billi jkunu razzjonalizzati l-operazzjonijiet u tkun imħaffa l-implimentazzjoni ta' networks ġodda u tisħiħ.
(2) Il-benefiċċji ta' networks telematiċi trans-Ewropej għandhom ikunu estiżi għal ċittadini u intrapriżi tal-Komunità, notevolment f'dawk iż-żoni fejn dan jikkontribwixxi lejn l-għanijiet ta' l-inizjattiva eEurope u pjan ta' azzjoni relatat, speċjalment il-kapitolu dwar Gvern online.
(3) Kont debitu għandu jittieħed tar-rakkomandazzjonijiet li jinsabu fid-Dikjarazzjoni maħruġa fil-Konferenza Ministerjali dwar l-eGovernment"Mill-Politika għall-Prattika" miżmuma fi Brussel fid-29 u t-30 ta' Novembru 2001, kif ukoll il-konklużjonijiet tal-konferenza "eGovernment għas-servizz taċ-ċittadini u l-intrapriżi Ewropej - x'inhu meħtieġ fuq livell Ewropew", organizzata b'mod konġunt mill-Presidenza tal-Kunsill u l-Kummissjoni (IDA) fi Stokholma/Sandhamn fit-13 u l-14 ta' Ġunju 2001.
(4) Fir-rigward tal-firxa ta' l-aħjar prattika, konferenzi, workshops u avvenimenti simili oħra għandhom ikunu organizzati sabiex ikun assigurat għarfien ġenerali tal-kisbiet u l-benefiċċji tal-proġetti u l-azzjonijiet IDA u jinkoraġġixxu diskussjoni wiesa' dwar id-direzzjoni u l-prijoritajiet futuri tal-programm IDA.
(5) Għall-implimentazzjoni ta' l-Azzjonijiet Komunitarji stipulati fl-Artikoli 3 sa 10 tad-Deċiżjoni Nru. 1720/1990/KE għandu jkun iċċarat li proposti għal kwalunkwe żieda fl-estimi ta' aktar minn EUR 250000 għal kull proġett fi żmien sena huma suġġetti għal proċedura msemmija f'dik id-Deċiżjoni.
(6) Wara l-interess muri minn Malta u mit-Turkija, il-programm IDA jista' jinfetaħ għall-parteċipazzjoni ta' dawn il-pajjiżi fl-azzjonijiet u miżuri orizzontali taħt id-Deċiżjoni Nru 1720/1999/KE. Qabel ma' l-programm IDA jkun miftuħ għall-parteċipazzjoni sħiħa għall-pajjiżi kandidati kollha, il-possibilità ta' dawn il-pajjiżi li jużaw għas-spejjeż tagħhom is-servizzi ġeneriċi IDA sabiex jimplimentaw xi politika Komunitarja għandhom ikunu faċilitati. Din il-possibilità għandha tkun estiża wkoll lil pajjiżi mhux membri, taħt l-istess kondizzjonjiet.
(7) Sabiex tkun maħluqa aktar flessibilità fl-allokazzjoni annwali ta' l-estimi, ammont finanzjarju ta' referenza għall-implimentazzjoni ta' l-azzjoni tal-Komunità taħt id-Deciżjoni Nru 1720/1999/KE għall-perjodu 2002-2004 għandha tkun introdotta, bl-appropjazzjonijiet annwali jkunu awtorizzati mill-awtorità ta' l-estimi fil-limiti tal-perspettiva finanazjarja.
(8) Il-miżuri meħtieġa għall-implimentazzjoni ta' din id-Deċiżjoni għandhom ikunu addottati skond id-Deċiżjoni tal-Kunsill 1999/468/KE tat-28 ta' Ġunju 1999 li tistabbilixxi l-proċeduri ghall-eżerċizzju ta' poteri implimentattivi mogħtija lill-Kummissjoni [5].
(9) Id-Deciżjoni Nru 1720/1999/KE għandha tkun hekk emendata,
IDDEĊIDEW KIF ĠEJ:
L-Artikolu 1
Id-Deċiżjoni Nru 1720/1999/KE hija b'dan emendata kif ġej:
1. Fl-Artikolu 1(1):
(a) il-punt (d) għandu jkun sostitwit b'dan li ġej:
"(d) l-estensjoni tal-benefiċċji ta' dawk in-networks, kif imsemmija f'punt (ċ), għall-industrija tal-Komunità u ċ-ċittadini ta' l-Unjoni Ewropea, notevolment f'dawk iż-żoni fejn dan jikkontribwixxi lejn l-għanijiet ta' l-inizjattiva eEurope u l-pjan ta' azzjoni relatat, b'mod partikolari l-kapitolu dwar il-Gvern online;"
(b) il-punt li ġej għandu jkun miżjud:
"(f) fejn ikun xieraq, l-identifikazzjoni u l-ħruġ ta' servizzi governattivi elettroniċi pan-Ewropej għal ċittadini u intrapiżi u servizzi governattivi elettroniċi relevanti oħra li għandhom jintużaw skond il-prijoritajiet stabbiliti fl-Artikolu 4 tad- Deċiżjoni Nru 1719/1999/KE tal-Parlament Ewropew u tal-Kunsill tat-12 ta' Lulju 1999 dwar serje ta' linji gwida, inkluża l-identifikazzjoni ta' proġetti ta' interess komuni, għal networks trans-Ewropej għall-iskambju reċiproku elettroniku ta' tagħrif bejn l-amministrazzjonijiet (IDA) [6]."
2. Il-paragrafu li ġej għandu jkun imdaħħal fl-Artikolu 3:
"1a. Fejn xieraq, sabiex ikunu jistgħu jiġu identifikati l-azzjonijiet u l-miżuri orizzontali li għandhom jittieħdu, il-Komunità għandha tistabbilixxi deskrizzjoni ta' infrastruttura, li għandha isservi ta' pjattaforma għall-iżvilupp ta' proġetti ta' interess komuni, kif ukoll networks settorjali oħra, msemmija fid-Deċiżjoni 1719/1999/KE.
L-infrastruttura deskritta għandha tikkomprendi qafas ta' interoperabilità għal networks, servizzi, sigurtà, applikazzjonijiet, kontenut u elementi relevanti oħra. Tista' tinkludi wkoll aspetti bħat-tmexxija meħtieġa, organizzazzjoni, responsabilitajiet u li jinqasmu l-ispejjeż. Id-deskrizzjoni għandu jkun fiha wkoll strateġija li għandha tintuża fl-iżvilupp u l-implimentazzjoni ta' l-infrastruttura. Id-deskrizzjoni għandha tkun riveduta darba fis-sena."
3. Il-paragrafu li ġej għandu jkun miżjud ma' l-Artikolu 10:
"3. Il-Komunità għandha torganizza konferenzi, workshops u tipi ta' avvenimenti oħra sabiex tassigura għarfien ġenerali tal-kisbiet u l-benefiċċji tal-proġetti u azzjonijiet IDA u tinkoraġġixxi diskussjoni wiesa' dwar id-direzzjoni u l-prijoritajiet futuri tal-programm IDA."
4. L-Artikolu 11(2), (3) u (4) għandu jkun sostitwit b'dan li ġej:
"2. It-taqsima tal-programm ta' ħidma IDA li tikkonċerna l-implimentazzjoni ta' din id-Deċiżjoni, li l-Kummissjoni għandha tħejji għat-tul kollu tagħha u li għandha tkun riveduta minn ta' l-anqas darbtejn fis-sena, għandha tkun approvata, fuq il-bażi tal-konformità tagħha mad-dispożizzjonijiet relevanti ta' l-Artikoli 3 sa 10, skond il-proċedura msemmija fl-Artikolu 12(2).
3. Ir-regoli u proċeduri komuni sabiex ikun hemm interoperabilità teknika u amministrattiva għandhom ikunu adottati skond il-proċedura msemmija fl-Artikolu 12(2).
4. Il-proċedura msemmija fl-Artikolu 12(2) għandha tapplika wkoll fir-rigward ta' l-approvazzjoni tad-diviżjoni ta' l-ispiża annwali ta' l-estimi taħt din id-Deċiżjoni. Proposti għal xi żidiet fl-estimi ta' aktar minn EUR 250000 kull proġett fi żmien sena għandhom ikunu suġġetti għal dik il-proċedura wkoll."
5. L-Artikolu 12 għandu jkun sostitwit b'dan li ġej:
"L-Artikolu 12
Il-Kumitat
1. Il-Kummissjoni għandha tkun assistita minn kumitat imsejjaħ il-Kumitat Telematiku bejn l-Amministrazzjonijiet (TAC), kompost minn rappreżentanti ta' l-Istati Membri u presedut minn rappreżentant tal-Kummissjoni.
2. Fejn issir referenza għal dan il-paragrafu, l-Artikoli 4 u 7 tad-Deċiżjoni tal-Kunsill 1999/468/KE [7] għandhom japplikaw, wara li jkun ġie ikkunsidrat l-Artikolu 8 tagħha.
Il-perjodu stipulat fl-Artikolu 4(3) ta' Deċiżjoni 1999/468/KE għandu jkun ta' tliet xhur.
3. It-TAC għandu jadotta r-regoli tiegħu ta' proċedura.
4. Il-Kummissjoni għandha tirraporta kull sena lit-TAC dwar l-implimentazzjoni ta' din id-Deċiżjoni."
6. L-Artikolu 14 għandu jkun sostitwit b'dan li ġej:
"L-Artikolu 14
Estensjoni għaż-ŻEE u l-pajjiżi assoċjati
1. Il-programm IDA jista' jinfetaħ, fi ħdan il-kwadru tal-ftehim rispettivi tagħhom mal-Komunità Ewropea, għall-parteċipazzjoni mill-pajjiżi taż-Żona Ekonomika Ewropea u l-istati assoċjati ta' l-Ewropa ċentrali u tal-lvant, Ċipru, Malta u t-Turkija fl-azzjonijiet u l-miżuri orizzontali taħt din id-Deċiżjoni.
2. Fil-kors ta' l-implimentazzjoni ta' din id-Deċiżjoni, kooperazzjoni ma' pajjiżi mhux membri u ma' organizzazzjonjiet jew korpi internazzjonali, skond il-każ, għandha tkun inkoraġġita.
3. Qabel ma l-programm IDA jkun miftuħ għall-parteċipazzjoni sħiħa tagħhom, il-pajjiżi assoċjati ta' l-Ewropa ċentrali u tal-lvant, Ċipru, Malta u t-Turkija jistgħu, għas-spejjeż tagħhom, jużaw servizzi ġeneriċi IDA, sabiex jimplimentaw xi politika tal-Komunità.
4. Pajjiżi oħra mhux membri jistgħu wkoll, għas-spejjeż tagħhom, jużaw servizzi ġeneriċi IDA sabiex tkun implimentata xi politika tal-Komunità."
7. L-Artikolu 15 għandu jkun sostitwit b'dan li ġej:
"L-Artikolu 15
Ammont finanzjarju ta' referenza
1. L-ammont finanzjarju ta' referenza għall-implimentazzjoni ta' azzjoni tal-Komunità taħt din id-Deċiżjoni għall-perjodu 2002-2004 għandu jkun ta' EUR 34,2 miljun.
2. L-approprjazzjonijiet annwali għandhom ikunu awtorizzati mill-awtorità ta' l-estimi fil-limiti tal-perspettiva finanzjarja."
L-Artikolu 2
Din id-Deċiżjoni għandha tidħol fis-seħħ fil-jum tal-pubblikazzjoni tagħha fil-Ġurnal Uffiċjali tal-Komunitajiet Ewropej.
Magħmula fi Brussel, fil-21 ta' Ottubru 2002.

Labels: 10
12
15